Oskar mükafatı (2017)
90-cı Oskar mükafatı — Kinematoqrafiya incəsənət və elm akademiyası tərəfindən 2017-ci ilin ən yaxşı filmlərini qeyd etmək üçün təqdim edilən və Hollivudun Dolbi teatrında baş tutan mükafatlandırma mərasimidir. Ənənəvi olaraq hər il fevral ayının sonunda keçirilən mərasim, bu il 2018 Qış Olimpiya Oyunları ilə efir vaxtının toqquşmaması üçün martın əvvəlində təşkil edilmişdir. Mərasim zamanı akademiya 24 nominasiyada mükafatları təqdim etmişdir. Mərasim ABŞ-də Maykl De Luka və Cennifer Toddun prodüserliyi, Qlenn Veyssin rejissorluğu ilə American Broadcasting Company tərəfindən yayımlanmışdır. Mərasimə ev sahibliyi edən komediyaçı Cimmi Kimmel, 1997-1998-ci illərdə mərasimə ev sahibliyi etmiş Billi Kristaldan sonra iki il ard-arda mərasimi qəbul etmiş ikinci şəxs olmuşdur. 11 noyabr 2017-ci ildə Kinematoqrafiya incəsənət və elm akademiyası Hollivud və Haylend Mərkəzinin Böyük bal salonunda 9-cu ənənəvi Qubernator mükafatlarının təqdim edilməsi mərasimini keçirmişdir. 10 fevral 2018-ci ildə Kaliforniyanın Beverli-Hills şəhərindəki Beverli Uaylşir otelində Patrik Stüartın iştirakı ilə Akademiya Elm və Texnika Mükafatı təqdim edilmişdir.